钦定古今图书集成/历象汇编/岁功典/第004卷 > 《素问》 > 《四时剌逆从论篇》
## 钦定古今图书集成/历象汇编/岁功典/第004卷 > 《素问》 > 《四时剌逆从论篇》

春者，天气始开，地气始泄，冻解冰释，水行经通，故人
气在脉。夏者，经满气溢，入孙络受血，皮肤充实。长夏
者，经络皆盛，内溢肌中。秋者，天气始收，腠理闭塞，皮
肤引急。冬者，盖藏，血气在中，内著骨髓，通于五藏。

〈注〉夫经脉为里，支而横者为络，络之别者为孙，是血气之从经脉而外溢于孙络，从孙络而充于皮肤，从皮肤而复内溢于肌中，从肌肉而著于骨髓，通于五藏，是脉气之散于脉外，而复内通于五藏也。夫天为阳，地为阴，阴阳合而血气始生，肾主冬令之水，而为生气之原，阳明乃血气所生之府，故曰：“谷入于胃，脉道”乃行，水入于经，而血乃成。然藉肾中之生气，戊癸合化，而后生此水谷之精微。故天气开，地气泄，冻解冰释，水行经通，肾藏之冬令，已得春生之气，而人气始在脉，是人气之通于天也。故曰：“春生夏长，秋收冬藏”，是气之常也。人亦应之。以一日分为四时，朝则为春，日中为夏，日入为秋，夜半为冬，朝则“人气始生，日中人气长。夕则人气收。夜半人气在藏。”人与天地参也。